वराहपुराणम्/अध्यायः ५८
'''अगस्त्य उवाच ।	
अतः परं महाराज सौभाग्यकरणं व्रतम् ।	
श्रृणु येनाशु सौभाग्यं स्त्रीपुंसामुपजायते ।। ५८.१ ।।	
फाल्गुनस्य तु मासस्य तृतीया शुक्लपक्षतः ।	
उपासितव्या नक्तेन शुचिना सत्यवादिना ।। ५८.२ ।।	
सश्रीकं च हरिं पूज्य रुद्रं वा चोमया सह ।	
या श्रीः सा गिरिजा प्रोक्ता यो हरिः स त्रिलोचनः ।। ५८.३ ।।	
एवं सर्वेषु शास्त्रेषु पुराणेषु च पठ्यते ।	
एतस्मादन्यथा यस्तु ब्रूते शास्त्रं पृथक्तया ।। ५८.४ ।।	
रुद्रो जनानां मर्त्यानां काव्यं शास्त्रं न तद्भवेत् ।	
विष्णुं रुद्रकृतं ब्रूयात् श्रीर्गौरी न तु पार्थिव ।	
तन्नास्तिकानां मर्त्यानां काव्यं ज्ञेयं विचक्षणैः ।। ५८.५ ।।	
एवं ज्ञात्वा सलक्ष्मीकं हरिं संपूज्य भक्तितः ।	
मन्त्रेणानेन राजेन्द्र ततस्तं परमेश्वरम् ।। ५८.६ ।।	
गम्भीरायेति पादौ तु सुभगायेति वै कटिम् ।	
उदरं देवदेवेति त्रिनेत्रायेति वै मुखम् ।	
वाचस्पतये च शिरो रुद्रायेति च सर्वतः ।। ५८.७ ।।	
एवमभ्यर्च्य मेधावी विष्णुं लक्ष्म्या समन्वितम् ।	
हरं वा गौरिसंयुक्तं गन्धपुष्पादिभिः क्रमात् ।। ५८.८ ।।	
ततस्तस्याग्रतो होमं कारयेन्मधुसर्पिषा ।	
तिलैः सह महाराज सौभाग्यपतयेति च ।। ५८.९ ।।	
ततस्त्वक्षारविरसं निस्नेहं धरणीतले ।	
गोधूमान्नं तु भुञ्जीत कृष्णेप्येवं विधिः स्मृतः ।	
आषाढादिद्वितीयां तु पारणं तत्र भोजनम् ।। ५८.१० ।।	
यवान्नं तु ततः पश्चात् कार्त्तिकादिषु पार्थिव ।	
श्यामाकं तत्र भुञ्जीत त्रीन् मासान् नियतः शुचिः ।। ५८.११ ।।	
ततो माघसिते पक्षे तृतीयायां नराधिप ।	
सौवर्णां कारयेद् गौरीं रुद्रं चैकत्र बुद्धिमान् ।। ५८.१२ ।।	
सलक्ष्मीकं हरिं चापि यथाशक्त्या प्रसन्नधीः ।	
ततस्तं ब्राह्मणे दद्यात् पात्रभूते विचक्षणे ।। ५८.१३ ।।	
अन्नेन हीने वेदानां पारगे साधुवर्तिनि ।	
सदाचारेति वा दद्यादल्पवित्ते विशेषतः ।। ५८.१४ ।।	
षड्भिः पात्रैरुपेतं तु ब्राह्मणाय निवेदयेत् ।	
एकं मधुमयं पात्रं द्वितीयं घृतपूरितम् ।। ५८.१५ ।।	
तृतीयं तिलतैलस्य चतुर्थं गुडसंयुतम् ।	
पञ्चमं लवणैः पूर्णं षष्ठं गोक्षीरसंयुतम् ।। ५८.१६ ।।	
एतानि दत्त्वा पात्राणि सप्तजन्मान्तरं भवेत् ।	
सुभगो दर्शनीयश्च नारी वा पुरुषोऽपि वा ।। ५८.१७ ।।	
।। इति श्रीवराहपुराणे भगवच्छास्त्रे अष्टपञ्चाशोऽध्यायः ।। ५८ ।।